Phelippe, filz de roy de France, duc de Bourgongne, conte de Flandres, d’Artois et de Bourgongne, palatin, sire de Salins, conte de Rethel et seigneur de Malines, sauoir faisons a touz presens et auenir nous auoir receue l’umble supplicacion de noz bien amez les religieux prieur et couuent du monastere de Saint Estienne en nostre ville de Dijon, contenant que depuis quarante ans enca ou enuiron yceulz religieux, tant par laiz a eulx faiz de plusieurs personnes dont ilz sont chargiez de faire et dire certaines messes et autres suffrages en leur eglise comme autrement, aient acquis en nostre duchie de Bourgongne en pluseurs parties et en diuers lieux, pour la pitanse et sustentacion d’iceulx prieur et couuent, qui estoient adont et sont encores assez petitement fondez, jusques a la somme et valeur de cent et cinquante liures tournois de rente pour chascun an. De la quelle rente lesdiz religieux ont joy paisiblement par long temps jusques a ce que nagaires certains noz commis, sur le fait des nouueaulx acquestz ou bailliage de Dijon, ont saisiz et mis en nostre main les dessus diz acquestz faiz par yceulx religieux. Pardeuant lesquelx noz commis, lesdiz religieux requistrent nostre dite main estre leuee et l’empeschement oste desdiz acquestz, disans qu’ilz auoient obtenues de feu de bonne memoire le roy Jean nostre tres cher seigneur et pere, cui dieux pardoint, tenant lors en sa main la duchie de Bourgongne, certaines lettres en laz de soye et cire vert donnees a Beaulne l’an mil trois cens soixante deux ou mois d’octobre, par lesquelles il leur auoit ottroie que en nostre dit duchie ilz peussent acquerir jusques a deux cens liures de rente sanz admortir, et les tenir et auoir perpetuelment sanz ce qu’ilz feussent ne deussent estre jamais contrains de les mettre hors de leurs mains ne en paier aucune finance, parmi ce que tant que ycelli nostre feu seigneur et pere viuroit lesdiz religieux seroient tenuz de celebrer en la dite eglise vne messe du saint Esperit touz les mois de l’an et aprez son trespas vne messe de requiem a tousiours mais pour le remede et salut de son ame et de ses hoirs et successeurs, lesquelles messes yceulx religieux ont faittes et dittes depuis solennelment et deuotement selon le contenu desdites lettres. Et auec ce baillerent des lors en la chambre des comptes a Dijon leur lettres par lesquelles ilz s’obligerent de faire et celebrer des lors en auant a tousiours en leur eglise ycelles messes et diuin seruice. Et, par ce d’icelles lettres de notredit feu seigneur et pere, lesdiz religieux se vouloient aidier et les emploier pour l’admortissement desdittes rentes et heritages par eulx acquises, montans comme dit est a la dite somme de cent cinquante liures tournois de rente. A quoy par noz diz commis et autres gens de nostre conseil fut debatu a l’encontre desdiz religieux que lesdittes lettres de nostredit feu seigneur et pere ne deuoient tenir aucun lieu ausdiz religieux, tant parce qu’elles ne furent oncques veriffiees en la dite chambre des comptes a Dijon, comme pour pluseurs autres raisons et moyens plus aplain proposez et alleguez en ceste partie. Et aprez pluseurs debaz euz sur ce entre noz dites gens d’une part et lesdiz religieux d’autre, certain appointtement ait este pourparle et traittie ou cas qu’il nous plairoit c’est assauoir que lesdiz religieux rendroient et bailleroient en nostre dite chambre des comptes a Dijon lesdictes lettres originaulx qu’ilz ont de feu nostredit seigneur et pere le roy Jehan, comme casses et vaines pour illec estre chancellees, et diroient et celebreroient chascun mois perpetuelment lesdictes messes pour le salut de l’ame d’icelli nostredit feu seigneur et pere, de nous et de noz successeurs en leur dite eglise, et si paieroient a nostre receueur de Dijon pour nous la somme de quatre cens et cinquante frans pour vne foiz, mais qu’il nous pleust lesdittes cent cinquante liures tournois de rente admortir a yceulx religieux, si comme ilz dient en nous tres humblement suppliant que considere que lesdiz acquestz sont sanz fief et justice et que, tant pour le fait des guerres et mortalitez qui ont este ou temps passe en nostredit pais de Bourgongne comme autrement, les rentes d’iceulx religieux soient moult diminuees et tellement que a grant pene peuent elles satisfaire aux viure et necessitez d’iceulx religieux, il nous plaise sur ce leur impartir nostre grace. Nous adecertes, pour la deuocion que tousiours auons eue au glorieux prothomartir saint Estienne et a sa dite eglise qui a este fondee par noz predecesseurs dux de Bourgongne et pour consideracion des dictes lettres que nostredit feu seigneur et pere octroya comme dit est ausdiz religieux et afin que nous et noz hoirs et successeurs soions participens es bienfaiz et bonnes prieres qui se feront par les diz religieux en la ditte eglise, de nostre grace especial les dites cent et cinquante liures tournois de rente, dont lesdiz religieux seront tenuz bailler la declaracion en nostre dite chambre des comptes a Diion, auons admorties et admortissons par la teneur de ces presentes et voulons et ottroions que lesdiz religieux a tousiours les tiengnent et possident paisiblement et sanz ce qu’ilz puissent ou temps auenir estre contrains de les mettre hors de leurs mains parmi ce que lesdites lettres obligatoires baillees par eulx comme dit est en icelle chambre demourront en leur force et vertu, c’est assauoir que perpetuelment lesdiz religieux demourront chargez et obligez de chanter chascun mois de l’an vne messe solennelment en leur eglise pour le remede des ames de nostre dit feu seigneur et pere de nous et de noz hoirs et successeurs, et qu’ilz bailleront et rendront ycelles lettres qu’ilz ont de nostre dit feu seigneur et pere en nostre dite chambre pour estre chancellees et cassees, et auecques ce paieront a nostre receueur de Dijon la somme de quatre cens et cinquante frans pour vne foiz. Si donnons en mandement ausdictes gens de noz comptes et commis sur le fait des nouueaulx acquestz et a touz autres justiciers et officiers de nostredit duchie ou leurs lieuxtenants presens et auenir a chascun d’eulz pour tant que a li appartendra, que lesdiz religieux a tousiours mais facent et seuffrent joir et vser de nostre presente grace et octroy, sanz leur donner ne souffrir estre fait ou donne ou temps auenir aucun empeschement au contraire. Et que ce soit ferme chose et estable perpetuelment, nous auons fait mettre nostre seel a ces presentes lettres, sauf en autres choses nostre droit et l’autrui en toutes. Donne a Paris l’an de grace mil trois cens quatre vins et dix huit ou moys d’aoust. Par monseigneur le duc a vostre relacion. — Visa: Courlon.